Ritratt: Pankaj Patel fuq Unsplash  Matul is-sena li għaddiet, ir-Russja kienet responsabbli għal aktar minn nofs is-cyberattacks kollha osservati minn Microsoft, skont il-kumpanija. Microsoft ippubblikat ir-rapport annwali tad-difiża diġitali nhar il-Ħamis, li jkopri l-perjodu bejn Lulju 2020 u Ġunju 2021. Il-qofol ewlieni tal-istudju juri li l-attakki mir-Russja jammontaw għal 58% tal-intrużjonijiet ċibernetiċi kollha. Ir-rata ta' suċċess tal-hackers fil-pajjiż rat żieda minn 21% s-sena li għaddiet għal 32% fl-2021. L-aktar tliet pajjiżi fil-mira ta' dawn l-attakki kienu l-Istati Uniti, l-Ukrajna u r-Renju Unit. L-istudju juri li l-miri ewlenin tagħhom kienu aġenziji tal-gvern għall-ġbir tal-intelliġenza, u qabżu minn 3% tal-attakki fl-2020 għal 53% fl-2021. Il-hackers qed jiffokaw prinċipalment fuq aġenziji involuti fil-politika barranija, is-sigurtà nazzjonali jew id-difiża, bħall-kumpanija tas-softwer ta' monitoraġġ tan-netwerk ibbażata fl-Istati Uniti, Solar Winds. Skond ir-rapport, ir-Russja mhux l-uniku pajjiż fuq ir-radar tal-Microsoft. L-ogħla volum ta' attakki rreġistrati oriġina mill-Korea ta' Fuq, l-Iran u ċ-Ċina. Għall-ewwel darba, il-Korea t'Isfel u t-Turkija daħlu fir-rapport annwali tal-Microsoft. Ħafna setturi li ġew attakkati wrew li kważi 80% ta' dawk fil-mira kienu jew fil-qasam tal-gvern, NGOs jew think tanks.